b"\n_START_ARTICLE_\nGiuseppe Podgornik\n_START_SECTION_\n\xc5\xbdivljenje in delo\n_START_PARAGRAPH_\nBil je posinovljenec lastnika tovarne igralnih kart v Gorici Virginina Menotija, mati Marija Podgornik pa je bila doma v Ponikvah pri Tolminu. Ljudsko \xc5\xa1olo je obiskoval v Alessandriji (Piemont) kamor se je dru\xc5\xbeina preselila, ko je propadla gori\xc5\xa1ka tovarna. V Trstu je bil nato trgovski vajenec, leta 1889 pa je za\xc4\x8del delati kot vajenec v tiskarni. Kasneje je slu\xc5\xbeboval po raznih mestih Avstro-Ogrske._NEWLINE_Med slu\xc5\xbebovanjem v \xc4\x8de\xc5\xa1kem mestu Karlovy Vary je postal \xc4\x8dlan socialnodemokratske stranke (1896). V letih 1901-1902 je v Pulju sodeloval pri listu Proletario, nato v Trstu deloval v delavskem gibanju socialisti\xc4\x8dne usmeritve ter objavljal \xc4\x8dlanke v socialisti\xc4\x8dnih listih Resveglio in Vorw\xc3\xa4rts. Poleti 1907 je od\xc5\xa1el v Nem\xc4\x8dijo, kjer je v Berlinu in Hamburgu urejal glasilo italijanskih delavcev v Nem\xc4\x8diji L'Operaio italiano. Leta 1912 se je vrnil v Trst, kjer je deloval v sindikatu delavcev v prometu. Naslednje leto je pri\xc5\xa1el v uredni\xc5\xa1tvo tr\xc5\xbea\xc5\xa1kega lista Il Lavoratore, ter se kmalu nato vrnil v Nem\xc4\x8dijo, kjer je ponovno urejal \xc4\x8dasopis L'Operaio italiano._NEWLINE_V 1. svetovni vojni je bil avstro-ogrski vojak, po vojni pa je v Trstu deloval v politiki in bil leta 1922 med soustanovitelji enotne socialisti\xc4\x8dne stranke PSU ter urednik sindikalnega glasila Unit\xc3\xa0 socialista. Do leta 1930 je delal pri tr\xc5\xbea\xc5\xa1kih Delavskih zdru\xc5\xbeenjih (Cooperative operarie), nato pa je v Milanu \xc5\xbeivel kot prevajalec in urednik zalo\xc5\xbebe Minerva._NEWLINE_Po povratku v Trst se je leta 1939 pridru\xc5\xbeil ilegalni Komunisti\xc4\x8dni partiji Italije (KPI) in z njeno vednostjo med 2. svetovno vojno slu\xc5\xbeboval tudi kot prevajalec pri nem\xc5\xa1ki okupacijski oblasti v Trstu. Po vojni se je posvetil raziskovanju delavskega gibanja v Trstu in na to temo napisal ve\xc4\x8d knjig. Leta 1946 je v Ljubljani objavil knjigo Ventinove mesi di Occupazione italiana nella Provinca di Lubiana, ki je v nekoliko skraj\xc5\xa1ani verziji iz\xc5\xa1la tudi v angle\xc5\xa1\xc4\x8dini, franco\xc5\xa1\xc4\x8dini in ru\xc5\xa1\xc4\x8dini. Knjigo je podpisal kot Piamontese. Tako obliko spremenjenega priimka je uporabljal od leta 1928."